Stabæk bekrefter på sine hjemmeside at klubben har sikret seg 22 år gamle Justin Mengolo.

Kontrakten mellom de to partene strekker seg ut 2015-sesongen, men på grunn av det lukkede overgangsvinduet må Norges Fotballforbund gi Stabæk dispensasjon før Mengolo er spilleklar.

Den kamerunske 22-åringen spilte forrige sesong for rumenske FC Universitatea Cluj.

Tirsdag ble Adama Diomande solgt fra Stabæk til den engelske Championship-klubben Hull – og de siste dagene har Bærums-klubben vært på jakt etter en erstatter for den norske landslagsspissen.

– Nå håper vi bare at NFF godkjenner overgangen, sier Stabæks sportssjef Inge André Olsen til TV 2.

– Mengolo går inn som en direkte erstatter for Diomande?

– Nja, det er jo det som er litt vanskelig med den situasjonen vi er i nå. Det finnes mange ålreite ledige spillere på markedet, men hvilken form de er i, er mer usikkert. Det gjenstår egentlig bare å se hvor lang tid det tar før Justin Mengolo er i 100 prosent kampform.

– Jobber dere med andre spillere?

– Ja, vi jobber med flere. Vi får se hva vi eventuelt får på plass. Nåløye er veldig trangt nå, avslutter Stabæk-sjefen.